钦定古今图书集成/明伦汇编/皇极典/第252卷 > 申鉴 > 政体
## 钦定古今图书集成/明伦汇编/皇极典/第252卷 > 申鉴 > 政体

惟先哲王之政，一曰承天，二曰正身，三曰任贤，四曰
恤民，五曰明制，六曰立业。承天惟允，正身惟常，任贤
惟固，恤民惟勤，明制惟典，立业惟敦，是谓政体也。致
治之术，先屏四患，乃崇五政。一曰伪，二曰私，三曰放，
四曰奢。伪乱俗，私坏法，放越轨，奢败制。四者不除，则
政末由行矣。俗乱则道荒，虽天地不得保其性矣；法
坏则世倾，虽人主不得守其度矣；轨越则礼亡，虽圣
人不得全其道矣；制败则欲肆，虽四表不能充其求
矣。是谓“四患。”兴农桑以养其生，审好恶以正其俗，宣
文教以章其化，立武备以秉其威，明赏罚以统其法，
是谓“五政。”民不畏死，不可惧以罪；民不乐生，不可观
以善。虽使卨布五教，咎繇作，士政不行焉。故在上者，
先丰民财，以定其志。帝耕籍田，后桑蚕宫，国无游民，
野无荒业，财不虚用，力不妄加，以周民事，是谓养生。
君子之所以动天地，应神明，正万物，而成王治者，必
本乎真实而已。故在上者，审则仪道，以定好恶，善恶
要于功罪，毁誉效于准验，听言责事，举名察实，无或
诈伪，以荡众心。故事无不核，物无不切，善无不显，恶
无不彰，俗无奸怪，民无淫风，百姓上下赌利害之存
乎已也。故肃恭其心，慎修其行，内不忒惑，外无异望，
虑其睹，去徼幸，无罪过，不忧惧，请谒无所听，财赂无
所用，则民志平矣。是谓正俗。君子以情用，小人以刑
用。荣辱者，赏罚之精华也。故《礼》教荣辱以加，君子化
其情也；桎梏鞭朴以加小人，治其刑也。君子不犯辱，
况于刑乎？小人不忌刑，况于辱乎？若夫中人之伦，则
刑礼兼焉。教化之废，推中人而坠于小人之域；教化
之行，引中人而纳于君子之涂，是谓章化。小人之情，
缓则骄，骄则恣，恣则急，急则怨，怨则畔，危则谋乱，安
则思欲，非威强无以惩之。故在上者必有武备，以戒
不虞，以遏寇虐，安居则寄之内政，有事则用之军旅，
是谓“秉威。”赏罚，政之柄也。明赏必罚，审信慎令，赏以
劝善，罚以惩恶。人主不妄赏非徒爱其财也，赏妄行
则善不劝矣。不妄罚非徒慎其刑也，罚妄行则恶不
惩矣。赏不劝谓之止善，罚不惩谓之纵恶。在上者能
不止下为善，不纵下为恶，则国治矣。是谓“统法。”四患
既蠲，五政既立，行之以诚，守之以固，简而不怠，疏而